Rozsudok Súdneho dvora (piata komora) z 26. júna 2025 (návrh na začatie prejudiciálneho konania, ktorý podal Oberlandesgericht Düsseldorf – Nemecko) – SALUS Haus Dr. med Otto Greither Nachf. GmbH & Co.KG/Astrid Twardy GmbH
(vec C-618/231, SALUS)
„Návrh na začatie prejudiciálneho konania – Humánne lieky – Smernica 2001/83/ES – Článok 1 bod 29 – Článok 16a – Tradičné rastlinné lieky – Článok 62 – Informácie užitočné pre pacienta – Nariadenie (EÚ) 2018/848 – Článok 2 ods. 1 – Pôsobnosť – Informácie uvádzané na vonkajšom obale liečivého rastlinného čaju – Používanie pojmov odkazujúcich na ekologickú poľnohospodársku výrobu“
Jazyk konania: nemčina
Vnútroštátny súd, ktorý podal návrh na začatie prejudiciálneho konania
Oberlandesgericht Düsseldorf
Účastníci konania pred vnútroštátnym súdom
Žalobkyňa: SALUS Haus Dr. med Otto Greither Nachf. GmbH & Co.KG
Žalovaná: Astrid Twardy GmbH
Výrok rozsudku
Článok 1 bod 29 a článok 16a smernice 2001/83/ES Európskeho parlamentu a Rady zo 6. novembra 2001, ktorým sa ustanovuje zákonník spoločenstva o humánnych liekoch, zmenenej smernicou Európskeho parlamentu a Rady 2004/27/ES z 31. marca 2004,
sa majú vykladať v tom zmysle, že:
výrobky kvalifikované v zmysle týchto ustanovení ako „tradičné rastlinné lieky“, ktoré patria do pôsobnosti smernice 2001/83, v znení neskorších zmien, podľa jej článku 2, nemožno súčasne považovať za „tradičné rastlinné prípravky“ v zmysle prílohy I k nariadeniu Európskeho parlamentu a Rady (EÚ) 2018/848 z 30. mája 2018 o ekologickej poľnohospodárskej výrobe a označovaní produktov ekologickej poľnohospodárskej výroby a o zrušení nariadenia Rady (ES) č. 834/2007, ktoré patria do pôsobnosti nariadenia 2018/848 podľa jeho článku 2 ods. 1.
Článok 62 smernice 2001/83, zmenenej smernicou 2004/27,
sa má vykladať v tom zmysle, že:
informácie týkajúce sa ekologickej poľnohospodárskej výroby účinných látok tradičných rastlinných liekov v zmysle článku 1 bodu 29 a článku 16a smernice 2001/83, v znení neskorších zmien, nemožno považovať za informácie „užitočné pre pacienta“ ani za informácie, ktoré nemajú „reklamnú povahu“.
____________
1 Ú. v. EÚ C, C/2024/710.